ཡང་གེ་སར་དང་ཕྲོམ་གཉིས་སོ་སོར་བཤད་པ་ནི།བོད་དང་ཉེ་འཁོར་ཡུལ་ཆེན་བཅོ་བརྒྱད་བཤད་སྐབས།བསྒྲགས་པ་རིན་ཆེན་གླིང་གྲགས་ལས།དེ་ལ་ཡུལ་ཆེན་པོ་བཅོ་བརྒྱད་ནི།ཤར་ན་རྒྱ་ནག་དང་ཁྲི་དུན་གཉིས།བྱང་ན་གེ་སར་དང་ཧོར་གཉིས།ནུབ་ན་སྟག་སྡེ་དང་གཟིག་འཕེན་གཉིས།ལྷོ་ན་རྒྱ་གར་དང་ཁ་ཆེ་གཉིས།དབུས་ན་གངས་ཀྱི་ར་བ་ཅན་དང་དགུའོ།ཤར་རྒྱ་ནག་གི་མཐའ་ན།རྒྱ་མོ་ཁྱི་ཁྱོད་ཅན་དང་ཐོ་གར་གཉིས།བྱང་ཧོར་གྱི་མཐའ་ན་སོག་པོ་དང་སྦལ་ཁ་གཉིས།ནུབ་སྟག་གཟིག་གི་མཐའ་ན།ཀོའུ་ལི་དང་ཕུ་ན་གཉིས།ལྷོ་རྒྱ་གར་གྱི་མཐའ་ན་ཏ་ཡུལ་དང་ཧུ་ན་གཉིས།དབུས་ན་གསེར་ཟངས་མུ་ཏིག་གི་གནམ་ཡོལ་དང་དགུའོ།།ཞེས་དང་།